b'\n_START_ARTICLE_\n\xc3\x81ngel Mar\xc3\xada Villar\n_START_SECTION_\nPelaaja\n_START_PARAGRAPH_\nVillar sai jalkapallo-oppinsa bilbaolaisen Athletic Clubin juniorijoukkueissa. Aikuisten tasolla h\xc3\xa4n pelasi CD Galdakonon (1968\xe2\x80\x931969) ja CD Getxon (1969\xe2\x80\x931970) alasarjajoukkueissa ennen paluutaan Athleticiin vuonna 1970. Espanjan p\xc3\xa4\xc3\xa4sarjassa Primera Divisi\xc3\xb3nissa h\xc3\xa4n teki ensiesiintymisens\xc3\xa4 9. syyskuuta 1971, ja pelasi vuonna 1981 p\xc3\xa4\xc3\xa4ttyneell\xc3\xa4 urallaan kaikkiaan 291 p\xc3\xa4\xc3\xa4sarjaottelua, joissa h\xc3\xa4n teki kahdeksan maalia. H\xc3\xa4n saavutti Athleticissa Espanjan cupin voiton vuonna 1973 sek\xc3\xa4 Espanjan cupin ja Uefa-cupin kakkossijan vuonna 1977._NEWLINE_Espanjan maajoukkueessa Villar pelasi 22 ottelua ja teki kolme maalia vuosina 1973\xe2\x80\x931979. H\xc3\xa4n pelasi my\xc3\xb6s yhden ottelun Espanjan olympiajoukkueessa. Arvokilpailuissa h\xc3\xa4n ei maataan edustanut.\n_START_SECTION_\nVaikuttaja\n_START_PARAGRAPH_\nJalkapalloilun ohella Villar opiskeli oikeustiedett\xc3\xa4 Deuston yliopistossa. H\xc3\xa4n valmistui vuonna 1979 ja aloitti ty\xc3\xb6skentelyn asianajajana. H\xc3\xa4n oli my\xc3\xb6s yksi Espanjan jalkapallon pelaajayhdistyksen perustajista ja toimi yhdistyksen varapuheenjohtajana vuosina 1978\xe2\x80\x931980 sek\xc3\xa4 Vizcayan jalkapalloliiton puheenjohtajana vuosina 1981\xe2\x80\x931988. Espanjan kuninkaallisen jalkapalloliiton hallituksen j\xc3\xa4senen\xc3\xa4 h\xc3\xa4n toimi vuodesta 1984 l\xc3\xa4htien ennen valintaansa liiton puheenjohtajaksi vuonna 1988. H\xc3\xa4net on valittu teht\xc3\xa4v\xc3\xa4\xc3\xa4n uudestaan vuosina 1992, 1996, 2000, 2004 ja 2008._NEWLINE_Villar on noussut korkea-arvoisiin teht\xc3\xa4viin my\xc3\xb6s Euroopan jalkapalloliitossa ja kansainv\xc3\xa4lisess\xc3\xa4 jalkapalloliitossa. H\xc3\xa4n on toiminut Euroopan liiton varapuheenjohtajana vuodesta 2000 l\xc3\xa4htien ja vastaavassa teht\xc3\xa4v\xc3\xa4ss\xc3\xa4 kansainv\xc3\xa4lisess\xc3\xa4 liitossa vuodesta 2002 l\xc3\xa4htien. 2017 h\xc3\xa4net pid\xc3\xa4tettiin ep\xc3\xa4iltyn\xc3\xa4 korruptiosta Poliisin ratsian p\xc3\xa4\xc3\xa4tteeksi.'